b'\n_START_ARTICLE_\nFotballklubben Sparta Sarpsborg\n_START_SECTION_\nHistorie\n_START_PARAGRAPH_\nI utgangspunktet er IL Sparta en tradisjonsrik fotballklubb med flere \xc3\xa5r i toppserien, og et cupgull i fra 1952 som h\xc3\xb8ydepunkt. Historisk har de allikevel v\xc3\xa6rt lillebror i Sarpsborg-fotballen, bak aristokraten Sarpsborg Fotballklubb som har en rekke cupgull, i tillegg til gode prestasjoner i serien. Dagens situasjon for fotballen i den tradisjonsrike \xc3\x98stfoldbyen m\xc3\xa5 derimot forst\xc3\xa5s p\xc3\xa5 bakgrunn av de senere \xc3\xa5rs hendelser. _NEWLINE_I 1999 startet 16 klubber i Sarpsborgdistriktet et samarbeid der m\xc3\xa5let var \xc3\xa5 skaffe et best mulig fotballag for distriktet. Den f\xc3\xb8rste sesongen (2000) for den nye samarbeidsklubben Sarpsborg Fotball, hvis utgangspunkt var Sarpsborg Fotballklubb, ble en nedtur med nedrykk fra andre til tredje divisjon. Dette resulterte i at flere klubber, deriblant SFK og Sparta, trakk seg fra samarbeidet. De gjenv\xc3\xa6rende klubbene dannet en ny klubb kalt Fotballforeningen Sarpsborg, senere Borg Fotball, og rykket opp til andre divisjon i 2002. Klubben rykket riktignok ned igjen \xc3\xa5ret etter, og da Sparta, som n\xc3\xa5 p\xc3\xa5 ny blei en del av fotballsamarbeidet igjen, gikk motsatt vei. Fk Sparta Sarpsborg betalte ut Borg fotballs gjeld slik at de unngikk konkurs, de kunne da brukes som et B-lag i 3 divisjon under navnet til FK Sparta Sarpsborg. I 2004 ble de nummer to, bak FK T\xc3\xb8nsberg, i 2. divisjon, mens de i 2005 rykket opp etter \xc3\xa5 ha vunnet 15-0 mot Fram Larvik i siste serierunde. P\xc3\xa5 tross av at de ble trukket 2 poeng p\xc3\xa5 grunn av rot med spillergodkjennelse, berget Sparta plassen i Adeccoligaen med en 10.-plass i 2006. _NEWLINE_H\xc3\xb8sten 2007 havnet man under nedrykksstreken, men berget plassen da Raufoss Fotball mistet sin lisens. Samme h\xc3\xb8st gikk Sarpsborg FK igjen med i samarbeidsklubben og alle de viktige klubbene i distriktet stod samlet. Fotballklubben Sparta Sarpsborg overlot dermed sin plass i 1. divisjon til den nye samarbeidsklubben Sarpsborg 08 Fotballforening. _NEWLINE_FK Sparta Sarpsborg fremst\xc3\xa5r i dag som en breddeklubb.'